|  |  |  |  |  |
| --- | --- | --- | --- | --- |
|  |  |  |  |  |

**Systemspecifikt bilag til e-handel**

- Vejledning og krav til indlæsning af   
elektronisk vare- og priskatalog



**Fujitsu A/S - Prisme Indkøb**

# Indledning til Fujitsu A/S - Prisme Indkøb

Dette bilag indeholder krav og retningslinjer til leverandører, der skal levere e-kataloger til de kommuner i KomUdbud, der benytter Fujitsu A/S – Prisme Indkøb.

Følgende kommuner i KomUdbud benytter Fujitsu A/S – Prisme Indkøb.

* Esbjerg Kommune (Tricom)
* Middelfart Kommune (Tricom)

Ved anvendelse af Fujitsu A/S Prisme Indkøb benyttes to forskellige udbydere af kataloghåndtering. Det er enten **Comcare Bizisland** eller **Tricom**. I nedenstående er både de generelle krav, men også de systemspecifikke krav beskrevet. Her vil de krav og anbefalinger der knytter sig specifikt til Comcare Bizisland være markeret med grøn, mens Tricom vil være markeret med rød.

Der henvises til det aktuelle udbuds punkter vedr. e-handel; herunder også de kontraktmæssige.

I henhold til udbudsmaterialet i det fælleskommunale indkøbssamarbejde, KomUdbud er det for nærværende udbud et ufravigeligt krav, at kontrakthaver skal kunne

* levere et elektronisk vare- og priskatalog med udtømmende og sigende varebeskrivelse samt billedlinks til samtlige varer

* modtage e-ordrer via Comcare Bizisland ogTricom med de standarder og tekniske specifikationer, der kræves for at kunne e-handle med de respektive kommuner i KomUdbud, der anvender Fujitsu A/S - Prisme Indkøb.

Yderligere oplysninger kan findes på følgende adresse:

* Læs om elektroniske kataloger på
  + Comcare Bizisland [E-katalog](https://www.bizisland.dk/da/produkter/e-katalog/)
  + Tricom [E-læring for leverandører](https://www.tricom.dk/e-learning/)
* [Digitaliseringsstyrelsen – I front for et mere digitalt Danmark](https://digst.dk/)
* [UNSPSC version 19.0501](https://www.unspsc.dk/download/)
* Læs mere om at være leverandør via Tricom på: [Tricoms leverandørportal](https://www.tricom.dk/leverandoertilmelding/)
* Du kan læse mere om
  + Bizisland her: [Om Bizisland](https://www.bizisland.dk/da/om-bizisland/)
  + Tricom her: [Om Tricom](https://www.tricom.dk/omos/)

# Krav til håndtering af ordrebehandlingen mm.

Overordnet skal bekendtgørelse nr. 354 af 26. marts 2010: ”Bek. om information i og transport af OIOUBL elektronisk regning til brug for elektronisk afregning med offentlige myndigheder” overholdes ved brug af elektronisk samhandel via e-kataloger og efterfølgende e-ordrer, fakturaer mm. Se link hertil:   
[Bekendtgørelse nr. 354 af 26. marts 2010 hos Retsinformation](https://www.retsinformation.dk/Forms/R0710.aspx?id=128888)

Derudover skal det elektroniske varekatalog leve op til nedenstående krav:

* Afsendelse af e-kataloget, faktura, kreditnota og ordrebekræftelse skal ske fra samme CVR nr..
* Kommunens indkøbssystem understøtter hverken del- eller samlefakturering, hvorfor dette ikke må finde sted.
* Aftale ID i kommunes indkøbssystem (tildeles og oplyses af den enkelte kommune).
* Det er et krav, at kontrakthaver anvender den på kontrakttidspunktet seneste version af den danske oversættelse af UNSPSC’s produktvarehierarki.

Der kan til orientering læses mere om UNSPSC på web-adressen: [GS1 hjemmeside om UNSPSC](https://www.unspsc.dk/kort-om-unspsc/)

* **Varekataloget** skal være opbygget så det overholder den til enhver tid gældende offentlige standard for elektroniske kataloger i Danmark.

Anvendes katalogudveksling via Comcare Bizisland kontaktes Comcare for formatkrav til filen med kataloget.

Kataloget sendes til Esbjerg Kommune via Tricom. Det er muligt at levere kataloget i forskellige formater (fx Excel eller OIOUBL). Dette angives som en del af registreringsprocessen – se mere om kataloglevering på følgende link: [Tricom leverandørregistrering](https://www.tricom.dk/newsupplier/)

Uanset hvordan kataloget leveres til kommunen skal følgende være overholdt: UNSPSC koden skal være opgivet så detaljeret som muligt. Man skal som kontrakthaver derfor ikke blot vælge den øverste kode i hierarkiet, men derimod finde den kode der svarer til den vare man sælger (fx skal friske æg ikke ligge under UNSPSC 50130000 men under UNSPSC 50131600).

* **Varenummer** må maksimalt være på **35 karakter**, herudover skal det stemme overens med et evt. fysisk varekatalog og varenumre på egen hjemmeside.
* **Varenummer angivelse i forbindelse med fakturafremsendelse.** Kommunens indkøbssystem afløfter følgende 3 felter i OIOUIBL faktura formatet:
  + **Sælgers Varenummer** (SellersItemIdentification)
  + **Købers Varenummer** (Buyers Item Identifikation)
  + **Standard Varenummer** (standard Item Identifikation)

Bemærk venligst, at der ikke må være mellemrum efter varenummer.

* **Bestillingsenheder** skal angives tydeligt. Det er fx antallet af enheder, der indgår i en pakke, en kolli, masterkolli eller en palle. Der skal altid oplyses basisenhed fx kg, liter, stk. osv. Eks. 1 pakke = 5 stk. Der må ikke være tvivl om, hvilken mængde, der bestilles via Prisme Indkøbssystem.

Se en liste over understøttede enhedskoder her: [Enhedskoder i Tricom og samlet liste over enhedskoder](http://www.tricom.dk/wp-content/uploads/2019/12/Enhedskoder-UOM-.xlsx)

* **Varenavn** dvs. udførlige oplysninger om den enkelte vare må maksimalt være på **40 karakter** og skal være alment beskrivende. Her skal ikke benyttes tekniske betegnelser, hvis en vare har et gængs navn. Det er denne tekst en bruger søger på, hvis varenummeret ikke er kendt på forhånd.

Herudover SKAL der lægges søgeord ind på de enkelte vare fx kan et produkt som ”Power tack hæftemasse” kaldes mange andre ting: klæbepasta, pædagogtyggegummi, abesnot, lære-tyggegummi, klæbemasse mv.

Læs mere på: [Tricom e-learning om brug af søgeord og synonymer](http://www.tricom.dk/e-learning/#tab-id-10)

Ved udgåede varer forventes kontrakthaver at sørge for at tilføje det udgåede varenummer som søgeord på erstatningsproduktet. Udbyder skal ved henvendelse kunne få lagt ønskede søgeord i kataloget.

* **Varebeskrivelse** må maksimalt være på **255 karakter** og skal være en uddybende beskrivelse af varens kvalitet, egenskaber, brugsområder, særligt egnet til, miljø- og energimærker mm.
* **Priser** skal angives ekskl. moms og med fratrukket rabat. Priserne skal stemme overens med de angivne priser fra tilbudslisten.
* **Billeder** af den enkelte vare i kataloget oprettes via billedlinks til egen hjemmeside og hostes dermed i leverandørregi.

Læs mere på: [Tricom e-learning om håndtering af billeder i Tricom](http://www.tricom.dk/e-learning/#tab-id-4)

Billedet skal stemme overens med den viste vare. Varelinjer med manglende billedlink, vil blive afvist. Det er IKKE tilstrækkeligt at lægge tekst på; at foto er på vej – heller ikke firmalogo accepteres som foto.

* **Enhed**: Der skal anvendes godkendte enhedsbetegnelser i OIOUBL.

Se en liste over enhedskoder her: [Enhedskoder i Tricom og samlet liste over enhedskoder](http://www.tricom.dk/wp-content/uploads/2019/12/Enhedskoder-UOM-.xlsx)

Som standard anvendes Unit Of Measure koder fra UN/CEFACT Recommendation 20 af 2002. Der skal anvendes samme enhedsbetegnelse i kataloger, ordre og faktura. Alternativt kan tilknyttes en variant id-nr.

* Det elektroniske varekatalog må ikke indeholde andre produktgrupper end aftalt i udbuddet.
* Udbyder skal senest ved kontraktstart have godkendt et korrekt e-katalog som stemmer fuldt ud overens med tilbudslistens varer.
* Prisændringer via e-katalog skal fremsendes mindst 3 hverdage før ikrafttræden, så institutionerne altid vælger og bestiller varer til den korrekte pris.
* Gennem hele kontraktperioden er det priserne i kommunens e-handelssystem, der er gældende. Det er således kontrakthavers ansvar at fremsende nyt varekatalog når der er ændringer i priserne, endvidere er det et krav at såfremt der er fejl i det nye fremsendte varekatalog i forhold til sortiment, billeder og priser, er det priserne i det eksisterende katalog der vil være gældende, til et nyt varekatalog indeholdende korrekt sortiment, billeder og priser er fremsendt. Der er mulighed for at fremdatere katalogerne, fx med 14 dage så priserne kan træde i kraft den rigtige dag.
* Det skal i hele kontraktperioden være muligt for kommunerne at få tilføjet varer til varekataloget, således at varekataloget er tilpasset det til enhver tid aftalte varesortiment. Kontrakthaver skal fremsende det nye varekatalog indenfor 5 arbejdsdage fra modtaget anmodning fra Kommunen.
* Kontrakthaver skal kunne fremsende en elektronisk bekræftelse på de modtagende elektroniske ordrer fra kommunens indkøbssystem, således at bestilleren kan se at kontrakthaver har bekræftet ordren.

Mærkning på varelinjeniveau: OIOUBL formatet indeholder et felt, som kan anvendes til mærkning af varen. Mærkningen kan bla. være ”Svanen”, ”Fairtrade” mm.

Læs mere på: [Tricom e-learning om angivelsen af varemærkninger på varerne](http://www.tricom.dk/e-learning/#tab-id-17)   
  
Derudover SKAL varen også angives med et af følgende ”udbudsmæssige oprindelseskoder”:

* + ”tilb” for tilbudslistens varer
  + ”kamp” for periodevise kampagnepriser og
  + ”obl” for øvrigt sortiment som obligatorisk skal indkøbes på aftalen.
* Leverandøren skal kunne påføre disse mærkninger på varelinjeniveau i det fremsendte e-katalog.
* Leverandørens skal kunne påføre forskellige mærkninger på varelinjeniveau i samme katalog.
* Fakturamatch i kommunens indkøbssystem skal ske, men kan kun gennemføres, hvis leverandøren angiver de korrekte oplysninger på fakturaen; herunder enhedsbetegnelse, pris og indkøbsordrenummer. Ved indkøbsordrenummer bedes angivet EK-00, efterfulgt af det 6-cifrede tal fra ordren (Eks.: EK-00873219). Der må ikke være mellemrum efter ordrenummer.

# Erstatnings- og relaterede varer i OIOUBL kataloger

Prisme 2009 kan håndtere både erstatningsvarer og relaterede varer.

Når en vare udgår, og der tilbydes en erstatning, skal der på den nye vare **Catalogue.CatalogueLine** (KatalogLinje) i feltet **ReplacementRelatedItem** (ErstatningsVare) angives det udgående varenummer.

Ønskes relaterede varer indlæst, skal disse angives på varen **Catalogue.CatalogueLine** (KatalogLinje) i feltet **AccessoryRelatedItem** (TilhørendeRelateretVare). Der skal kunne angives flere varenumre.

Yderligere information om varekataloger og -linjer findes på [Om OIOUBL hos Erhvervsstyrelsen](http://www.oioubl.info/) og [Tricom e-learning med diverse guides](https://www.tricom.dk/e-learning/)

For de kommuner og leverandører, der anvender CC Management til kataloghåndtering: De angivne felter er afstemt med CC Management / Bizisland.

For de kommuner og leverandører, der anvender Tricom til kataloghåndtering: De angivne felter er afstemt med Tricom.

# Comcare Bizisland

Comcare Bizisland er en virtuel konverterings ø, som kan modtage dit elektroniske varekatalog og sende det videre til Kommunernes e-handelssystemer.   
  
Når der én gang er indlæst katalog via Comcare Bizisland, kan der sendes til mange forskellige kommuner. Comcare Bizisland kan konvertere varekataloget i det format, som den enkelte kommune ønsker. Leverandøren slipper således for at levere varekataloger til flere kommuner og skulle tage stilling til forskellige formater. Leverandøren skal blot ramme ét format, så sørger Comcare Bizisland for resten.

Kort fortalt er det lige meget, om kommunen anvender systemerne Rakat, Evenex, KMD, Fujitsu, SKI osv. – Comcare Bizisland konverterer til det ønskede format i hvert enkelt tilfælde. Leverandøren får login til en online portal hvorfra kataloger kan sendes fra, samt mulighed for direkte adgang til den enkelte kommunes aktuelle varekatalog

Derudover rekvireres har denne portal en online log hvor kataloger og ordrer kan spores og rekvireres.

# Tricom

Tricom er en brugervenlig og intuitiv løsning til håndtering af bl.a. indkøb, kontrakthåndtering og indkøbsanalyse, hvor jeres produkter præsenteres i en fast skabelon med så mange produktinformationer som muligt.   
  
I får som leverandør adgang til Tricom Supplier Portal, hvor I kan se og søge efter jeres egne varer, samt vedligeholde jeres kataloger og prisaftaler direkte i løsningen. Endvidere får I et online ordre- og aftalearkiv, samt mulighed for at bekræfte ordrer.  
  
Ordrer leveres som e-mail, og e-mailadressen til ordremodtagelse angives som en del af registreringen. Hvis I ønsker at modtage ordrerne på anden vis og fx i XML-format, så ordrerne kan læses ind automatisk i jeres salgssystem, så tilkøbes ordreintegration ifm. registreringen. Der er ligeledes mulighed for andre værdiskabende ydelser.

**Rakat**

# Indledning til Rakat

Dette bilag indeholder krav og retningslinjer til leverandører, der skal levere e-kataloger til de kommuner i KomUdbud, der benytter e-handelssystemet Rakat.[[1]](#footnote-1)

Følgende kommuner i KomUdbud bruger indkøbssystemet Rakat:

* Fredericia Kommune
* Kolding Kommune (overgår til Tellis pr. marts 2023)
* Silkeborg Kommune
* Sønderborg Kommune
* Vejle Kommune

Vejledningen er delt op i **stamdatafelter** og **prisfelter**, som alle er **obligatoriske** for leverandører**.**

# Stamdatafelter

Stamdata er de oplysninger om varen som er fælles for alle kunder. Det vil sige oplysninger som beskriver varen, dens egenskaber, link til bilag, billeder med mere.

Stamdata skal som **minimum** repræsentere de fakta som jeres traditionelle papirkatalog indeholder. Se det elektroniske varekatalog som en mulighed for at skabe endnu større opmærksomhed omkring jeres sortiment og brug det aktivt til at promovere virksomheden som en innovativ og moderne partner som ikke lader sig skræmme af kravet om at sætte strøm på varekataloget.

**Basisfelter**

Basisfelter er dem der som **minimum** bør være i et hvert varekatalog. Basisfelterne alene er, som udgangspunkt, ikke nok for Kommunerne og deres brugere. Der stilles ikke krav om at de alle er udfyldt, men det anbefales da det gør, at brugerne får nemmere ved at overskue hvilke mængder som de reelt bestiller.

Det elektroniske varekatalog skal leve op til nedenstående krav:

* **Varenummer** (Felt 2.1) skal være unikt og må kun optræde én gang i jeres stamdata. Varenummeret kan bestå af både bogstaver og tal, men bør ikke indeholde specialtegn. Varenummeret er varens nøgle i systemet.
* **Varenavn** (Felt 2.2) bør være kort og sigende for varen. Benyt varenavnet som en teaser for den vare som skal sælges. Undgå brugen af indforståede forkortelser som måske giver god mening i jeres system, men som kan give disponenten et uklart billede af hvad varenavnet dækker over.
* **Minimum antal enheder ved bestilling** (Felt 2.4). Her angives, i heltal, hvilket antal som salgsenheden sælges i. Det er altså muligt at tvinge disponenten til at foretage et minimumskøb, fx 10 enheder af den salgsenhed der er angivet i næste felt. Feltet udfyldes dog oftest med værdien 1.
* **Enhed** (Felt 2.3) skal udfyldes med den enhedsbetegnelse som varen sælges i. Enhedsbetegnelsen er ikke fritekst og skal derfor være den samme som er angivet i specifikationen for varekataloget. Enhedsbetegnelsen der anvendes, skal være af den godkendte liste over enhedsbetegnelser. Hvis I alligevel anvender en ikke-godkendt enhedsbetegnelse vil den enten blive afvist af modtager, eller automatisk blive indlæst som standard enhedsbetegnelsen Stk. Det er derfor vigtigt at benytte valide enhedsbetegnelser.

CC Management har værktøjer til at vise jer hvilke enhedsbetegnelser som ikke er valide. Brug værktøjet til at sikre brugen af valide enhedsbetegnelser.

* **Logistik enhedsbetegnelse** (Felt 2.6). Her angives den logistik enhedsbetegnelse som salgsenheden (felt 2.3) består af. Dette gøres for at hjælpe disponenten med at bestille varer, så indholdet af salgsenheden specificeres. Brugen af feltet er med til at give disponenten tryghed for at de ikke bestiller forkert antal varer og bliver overrasket over at modtage en hel palle varer, når de blot ønskede en kasse med 5 pakker. Logistik enhedsbetegnelsen der anvendes skal være af den godkendte liste over enhedsbetegnelser.

CC Management har værktøjer til at vise jer hvilke enhedsbetegnelser som ikke er valide. Brug værktøjet til at sikre brugen af valide enhedsbetegnelser.

* **Logistik bestillingsenhed** (Felt 2.7) er et numerisk felt, som beskriver mængden af de logistik enheder der modtages, ved bestilling per enhed som beskrevet i felt 2.3 består af. Feltet må kun indeholde tal og ét punktum som decimal skiller. Der må benyttes op til 4 decimaler. Der må ikke angives 1000-tals separator.
* **Varegruppering** kan gøres på 2 måder. Virksomhedens egen **varegruppe**angivelse og den internationale **UNSPSC** varegruppeinddeling. Disse felter er med til at give din disponent et godt overblik over dit varekatalog og det bør derfor struktureres som det kendes fra jeres hjemmeside og papirkatalog.
  + **Varegruppe** (Felt 2.18) udfyldes med et sigende varegruppenavn, der dækker over det varegruppeområde som varen befinder sig inden for. Indeholder kataloget mange varegrupper kan disse med fordel lægges ind som undervaregrupper. For at lave en undervaregruppe så benyttes varegruppedeleren skråstreg.

**Eksempel:**

Varenummer 1001 tilføjes varegruppe-navnet: Varegruppe niveau 1

Varenummer 1002 tilføjes varegruppe-navnet: Varegruppe niveau 1/Varegruppe niveau 2

Varenummer 1003 tilføjes varegruppe-navnet: Varegruppe niveau 1/Varegruppe niveau 2/Varegruppe niveau 3



Det er vigtigt at der ved brug af niveau i varegruppe-navnene ikke anvendes mellemrum før og efter skråstreg for at bevare korrekt træstruktur i varegruppen. Ligeledes må varegruppe-navnet ikke slutte med en skråstreg (hvilket ville betyde en undervaregruppe uden navn).

Der kan anvendes op til 5 niveauer. Det enkelte niveaunavn bør begrænses til 30 karakterer og bør ikke indeholde specialtegn.

* + **UNSPSC** (Felt 2.19) UNSPSC koder er en international varegruppe kategorisering som flere portaler stiller som et krav at I har udfyldt. I kan læse mere om UNSPSC på web-adressen: [GS1 hjemmeside om UNSPSC](https://www.unspsc.dk/kort-om-unspsc/)

UNSPSC-koden er 8-cifret, opdelt med 2 cifre til segment, 2 cifre til familie, 2 cifre til klasse og 2 cifre til kategori. På den måde får hver varegruppe en unik klassifikationskode.

**Eksempel:**

Koden for kaffeerstatning 50 20 17 07 kaffedrikke 50 20 17 08 Pulverkaffe 50 20 17 09 osv.

Hele ideen med UNSPSC er at gøre det nemt at varegruppekategorisere sine varer på tværs af landegrænserne. Hvis man benytter 50201709 som UNSPSC ved man med det samme, at der er tale om pulverkaffe. I Engelsktalende lande vil man vide at der er tale om Instant coffee. Én og samme side af sagen.

Licitio BizIsland har et værktøj der kan hjælpe jer med at finde og sætte UNSPSC numre på alle dine varer. Beskrivelse af stamdata- og prisfelter samt brugen af dem.

* **Billeder og links** er med til at forbedre jeres varekatalog visuelt. Forestil jer at I sidder og handler på en webshop efter nyt digitalt udstyr. Man forventer både at der er billeder af varen, og meget gerne link til producenten og måske et produktark man kan downloade. Det samme forventer disponenterne, når de skal sidde og handle på jeres elektroniske varekatalog. Kataloger uden billeder og links er svære at handle på, da disponenten ikke er sikker på, hvad de bestiller. Derfor er gode billeder og links vigtige parametre i indkøbsprocessen.

**Billedlink** (Felt 2.14) Der skal linkes til en billedfil. Der må ikke linkes til pdf filer, eller fx til en hjemmeside, der indeholder billede og tekst. Det skal være selve billedet der linkes til.

Hvis det er et problem at lægge jeres billeder online på jeres egen hjemmeside, kan Licitio BizIsland tilbyde en billedbank hvor jeres billeder kan ligge online. I får jeres egen mappe hvori jeres billeder bliver lagt. jeres billeder bliver hostet på en certificeret (https) web server.

**Eksempel på hvordan et billedlink kan bygges op (bemærk linket virker ikke):**

https://billedbank.comcare.dk/4522222XXX/Billednavnet.jpg

* **Lang varebeskrivelse** (Felt 2.17) er feltet, der skal opsummere og beskrive varen bedst muligt. Dette felt kan indeholde op til 4000 karakterer og der er derfor god mulighed for at gå i dybden med beskrivelsen af varen, som skal skabe interessen hos den grundige disponent som er på jagt efter den helt rigtige vare.

Beskrivelsen bør ikke blot være en gentagelse af et andet felt i stamdata. En god beskrivelse af varen er et must da feltet ’varenavn’ er stærkt begrænset i antallet af karakterer.

Med hensyn til formatering af teksten, så skal I tænke på at kunden ikke ønsker at I fremhæver tekst med <b>**fed**</b> eller <i>*kursiv*</b> eller selv indsætter <br> for at skabe linjeskift. Rakat kan ikke tolke disse html koder og derfor gengiver den blot de samme ting som er angivet i varekataloget.

Der hvor den enkelte virksomhed skiller sig ud er i kvaliteten af indholdet af varekataloget. Der er **stor** sammenhæng mellem den tid der bliver brugt på at udfærdige et varekatalog, og den brugervenlighed som varekataloget tilbyder disponenten.

* **Søgeord** (Felt 2.21). Når disponenten skal finde en vare, benytter de ofte søgefunktionalitet i deres system. Rakat søger ikke på alle felter, men kun på varenummer, varenavn, varegreuppe og UNSPSC. Rakat søger ikke nede i den lange beskrivelse. Derfor skal alias og buzz ord angives i feltet *Søgeord*.
* **Afgift på varen** (Felt 2.37 ITEM\_TOLL) Hvis Pris per enhed (felt 3.2) indeholder en afgift, så **skal** den oplyses i dette felt. Prisen skal angives **uden** tusindtal separator og med punktum som decimal skiller. Prisen må indeholde 2 decimaler.

# Prisfelter

Prisfelterne indlæses i kataloger på Licitio BizIsland. Et katalog er en ”kasse” hvori det er muligt at koble katalogvarer sammen med stamdata og på den måde danne et unikt varekatalog.

Bemærk forskellen på katalog og varekatalog. De varenumre som ligger i det aktuelle katalog er dem der bestemmer hvilke oplysninger fra dine stamdata som skal med i det aktuelle varekatalog. Et katalog kan altså være en delmængde af det totale sortiment som er indlæst i dine stamdata.

* **Varenummer**(Felt 2.1) skal matche det varenummer som er angivet i stamdata. Det vil sige at STORE og små bogstaver skal gengives på samme måde i katalog som i stamdata. Til forskel fra stamdata, så må Katalog med priser gerne indeholde samme varenummer flere gange **forudsat** at *Antal enheder* og *Pris per enhed* er forskellig.
* **Antal enheder** (Felt 3.1) udfyldes, i heltal, med det antal *enheder* (felt 2.3 fra stamdata) som prisen dækker. Det er muligt at angive mængderabatter ved at gentage varenummeret som beskrevet ovenfor med en ny værdi i antal. Antallet angives oftest som 1, og en eventuel kvantumrabat kan angives ved i en ny prislinje at angive fx 10 for at angive en mængderabat ved køb af over 10 salgsenheder.
* **Pris pr. enhed** (Felt 3.2) skal angives inklusive eventuelle rabatter, afgifter og eksklusive moms pr. salgsenhed. Hvis en mængderabat skal angives, så skal prisen angives pr. salgsenhed og ikke den samlede pris.

**Eksempel:**

1 enhed koster 10.00 kroner per styk. 10 enheder koster 7.00 kroner per styk. Så hvis disponenten køber 9 enheder, skal de af med 90.00 kroner. Med mængderabatten kan disponenten opfordres til at købe større ind og med 10 enheder få varen til 70.00 kroner. Prisen skal angives **uden** tusindtal separator og med punktum som decimal skiller. Prisen må indeholde 4 decimaler.

* **Valuta** (Felt 3.4) kan udfyldes med den valuta som prisen er angivet i. Valuta koden skal angives med en valid valuta kode. Dansk valuta angives med koden DKK.

**TrueTrade**

# Indledning til TrueTrade

Dette bilag indeholder krav og retningslinjer til leverandører, der skal levere e-kataloger til de kommuner i KomUdbud, der benytter e-handelssystemet TrueTrade.

Følgende kommuner i KomUdbud bruger indkøbssystemet TrueTrade:

* Ikast-Brande Kommune
* Lemvig Kommune
* Odense Kommune
* Svendborg Kommune
* Aarhus Kommune

Kommunerne anvender TrueTradeKatalog-systemet (TTK), som er baseret på et katalog (stamdata) og på prisbøger.

Kataloget indeholder samtlige oplysninger omkring varerne og danner basis for alle kommuner, som benytter systemet.

Prisbogen er kunde- og aftalespecifik og indeholder udelukkende det sortiment og den konkrete pris, der er aftalt specifikt med hver kommune.

Se de detaljerede specifikationer og priser på [www.truelink.dk/e-katalog](http://www.truelink.dk/e-katalog). Leverandøren afholder de udgifter, som følger af at levere katalog og prisbøger.

# Invitation fra og tilmelding til kommunen

For at kunne aflevere e-kataloger modtager leverandøren en invitationsmail fra hver enkelt kommune.

Tilmeldingen giver adgang til leverandørens cockpit, hvor upload af katalog stamdata og prisbog foregår. Leverandøren skal tilmeldes én gang pr. kommune, uanset hvor mange aftaler der er indgået mellem leverandøren og den enkelte kommune. Tilmelding skal ske via linket i invitationsmailen, ligesom den TrueLink kode, der er i invitationsmailen, skal benyttes ved tilmelding.  
  
Det er vigtigt at tilmelding sker på det CVR nummer, som invitationen indeholder.

# Katalog

Et katalog (stamdata) indeholder alle leverandørens aktuelle varer, med tilhørende billeder, informationer, mm. Herfra trækkes alle informationer om de enkelte produkter over i prisbogen.

Katalogets stamdata er fælles for alle kommuner. Kommunerne har dog kun adgang til stamdata på de produkter, som er indeholdt i den prisbog, der sendes til kommunen.

Det er et krav, at leverandøren publicerer hele sit katalog (stamdata) inkl. vejledende priser i TrueTrade Katalog systemet. Det er ligeledes et krav, at leverandøren løbende vedligeholder sit katalog.

Kataloget skal indeholde en række obligatoriske informationer, blandt andet:

* Leverandørens varenummer
* Leverandørens eventuelle udvidede varenummer (variant id)
* Dækkende varenavn
* Udvidet varebeskrivelse
* Vejledende pris inkl. afgifter med 2 decimaler
* Vejledende pris ekskl. afgifter med 2 decimaler
* Pakningsstørrelse (fx 12 – hvis salgsenheden er én blyantsæske med 12 stk.)
* Enhedsbetegnelse på salgsenheden (kasse, æske, karton, stk., pakke eller lignende) (her skal der ikke stå 1 kasse á 2 poser, men kun enheden)
* Vellignende billede via URL
* UNSPSC kode på commodity niveau (nyeste danske UNSPSC-version)

# Prisbog

Prisbogen er kunde- og aftalespecifik, og indeholder kun de produkter, der er omfattet af aftalen.

Prisbogen indeholder kun ganske få informationer ud over varenummer og nettopris. Alle leverandørens priser – i både katalog og prisbøger – skal opgives både inkl. og ekskl. eventuelle afgifter og med præcis 2 decimaler. Resten af informationerne trækkes fra kataloget (stamdataene). Såfremt der er ændringer til en vare, ændres det i kataloget, og det vil så slå igennem til alle prisbøger.

Prisbogen er aftalespecifik med et unikt aftalereferencenummer, som udleveres af kommunen, og modsat kataloget (stamdata) skal prisbogen være komplet ved hver opdatering.   
Produkter i prisbogen skal også findes i det aktive katalog.  
  
Det skal påregnes at kommunen skal have 10 arbejdsdage til at gennemgå prisbogen.

# TrueTrade Katalog – leverandør cockpit

TrueTrade Katalog leverandør cockpittet findes på denne adresse: <http://katalog.truetrade.dk>

Her skal leverandøren håndtere katalog og prisbog.  
  
Hvis man outsourcer levering af katalog og prisbøger, har man som leverandør alligevel selv ansvar for følgende opgaver i relation til at handle med kommunerne via TrueLink / TrueTrade:

* Leverandøren skal være oprettet i TrueLink (sker ved brug af link i invitationsmail fra kommunen).
* Leverandøren skal tilmelde sig de kommuner, som der handles med. Tilmelding sker ved brug af link og TL kode indeholdt i invitationsmail fra kommunen. Mangler invitationsmail fra en kommune, tages der kontakt til den pågældende kommune.
* Opsætning af ordremodtagelsesmetode.
* Når katalogopdateringen er sendt igennem til TrueTrade, er det leverandørens ansvar/opgave at kontrollere og publicere denne katalogopdatering i TrueTrade leverandør cockpittet.
* Leverandøren bør følge status og kommunens behandling på fremsendte prisbøger i TrueTrade leverandør cockpittet.

# Fakturering

Når levering sker på baggrund af en ordre fra kommunens e-handelssystem, er leverandøren forpligtet til enten at afløfte samtlige felter vedr. leveringsadressen inkl. ”mark att.”, eller at styre levering via den på ordren oplyste unikke leverings-ID.

Fakturaer skal være ægte elektroniske OIOUBL-fakturaer. Der accepteres ikke scannede fakturaer, hvor felterne er afløftet ved hjælp af OCR-teknologi.

Faktureringsenheden skal være i fuld overensstemmelse med den bestillingsenhed, som fremgår af ordren og af kontrakthavers e-katalog, hvis et sådant er i brug. Alternativt skal fakturaen indeholde en omregningsfaktor mellem de to enheder. Faktoren skal i så fald oplyses i feltet OrderAbleUnitFactorRate.

# Andet

Katalog og prisbøger kan leveres i OIOUBL eller som komma-separeret fil.

I udbudsmaterialets afsnit om e-handel er omtalt et excel-ark, som skal godkendes af tovholderkommunen/den enkelte kommune. I excel-arket skal bl.a. oplyses nettoindhold og salgsenheder.

Salgsenhederne skal oplyses jf. enhedslisten på følgende link: <http://docs.wixstatic.com/ugd/dfcfbf_7fba796c725346c1bf0535a9cb76fe10.pdf> . Desuden skal eventuelt variant-ID påføres.

Leverandøren skal være villig til i videst muligt omfang at følge de ændringer, der følger af e-handelssystemet TrueTrades udvikling. Ved omfattende ændringer giver kommunerne leverandøren minimum 3 måneders varsel.

TrueTradeKatalog systemet tilbyder en funktion til håndtering af erstatningsvarer. Leverandøren skal, når en tilbudslistevare udgår, erstatte varen i kataloget og uploade en ny komplet prisbog (efter tovholders godkendelse).

Erstatningsvare-funktionen må også gerne bruges i forbindelse med øvrigt sortiment, hvis et sådant er indlæst.

# PunchOut

I tilfælde af at der er kommuner, som har stillet krav om PunchOut, se de detaljerede specifikationer og priser på [www.truelink.dk/punchout](http://www.truelink.dk/punchout). Leverandøren afholder de udgifter, som følger af evt. afvigelse fra OCI 3.0 standarden eller anden tilpasning i samspillet med TrueTrade.

1. Rakat anvender CC Management som kataloghåndteringssystem. [↑](#footnote-ref-1)